7. september 2023

Inovácie v oblasti udržateľných obalov

Henkel a CCL získali cenu AWA za novú technológiu pre rukávové etikety

* **Spoločnosť Henkel používa inovatívnu technológiu EcoFloat® na zlepšenie recyklácie PET fliaš.**
* **Technológia umožňuje jednoduchšie oddelenie rukávovej etikety od tela fľaše v rámci procesu recyklácie.**
* **Spoločnosti CCL a Henkel získali ocenenie za environmentálny prínos nového riešenia v oblasti obalov.**

Düsseldorf/Dornbirn – Henkel a CCL, ktorá je globálnou spoločnosťou v oblasti výroby špeciálnych obalov, získali cenu AWA (Alexander Watson Associates) za rukávové etikety (Sleeve Label Award) v kategórii „Environmentálny prínos“ vďaka udržateľnému dizajnu fliaš na aviváže značky Vernel od spoločnosti Henkel.

Henkel v záujme zlepšenia recyklovateľnosti PET fliaš na aviváže v Európe spolupracuje so spoločnosťou CCL, ktorá vyvinula novú generáciu plávajúceho polyolefínového materiálu pre zmršťovacie rukávové etikety s názvom EcoFloat®. Tento materiál s nízkou hustotou možno v recyklačných zariadeniach oddeliť od PET fliaš počas procesu gravitačnej separácie (tzv. „sink-float separation process“). Keďže ťažší materiál fliaš klesá na dno vodného kúpeľa, ľahký materiál rukávových etikiet zostáva plávať na povrchu, a to aj pri vzoroch s plnou potlačou. Tento proces umožňuje dôkladnú separáciu materiálu PET fliaš od etikiet, čo je nevyhnutným krokom pri získavaní vysokokvalitného PET recyklátu.

*„Telá fliaš našich aviváží v Európe sa už v súčasnosti vyrábajú zo 100 % recyklovaného PET materiálu. Vďaka novému materiálu rukávových etikiet sú teraz vhodné aj na recykláciu,“* povedal Abdullah Mahmood Khan, riaditeľ globálneho výskumu a vývoja obalov pre aviváže v spoločnosti Henkel. *„Mnohí spotrebitelia pred vyhodením fľaše neodstránia fóliu, a preto sa vo väčšine prípadov fľaše ani nedajú recyklovať. Teraz sme našli riešenie, ktoré v takýchto prípadoch umožňuje ich recykláciu.“*

Spoločnosť CCL ponúka portfólio udržateľných riešení pre etikety a rukávové fólie, vďaka ktorému môžu zákazníci napĺňať svoje ciele v oblasti udržateľných obalov. *„Spolupráca so spoločnosťou Henkel je skvelým príkladom, ako možno primárny obal zlepšiť prostredníctvom pokročilých udržateľných technológií,“* povedal Lukas Nachbauer, manažér pre kľúčových zákazníkov v CCL, pod ktorého spadá aj spoločnosť Henkel. *„Pri všetkých obalových riešeniach, ktoré ponúkame, vždy dbáme na to, aby boli v súlade s oficiálnym dizajnom podľa usmernení v oblasti recyklácie, ktoré uplatňujú napr. organizácie RecyClass v Európe a APR (Association of Plastic Recyclers) v USA. V tomto prípade nový dizajn obalov spoločnosti Henkel spĺňa špecifické usmernenia Európskej platformy pre PET fľaše (EPBP).“*

Spoločnosť Henkel používa nové rukávové etikety už v prípade polovice svojho produktového portfólia aviváží v Európe.\* Projekt prispieva k jej cieľom v oblasti obalov do roku 2025, podľa ktorých má byť 100 % obalov spoločnosti Henkel určených na opätovné použitie alebo recykláciu.\*\* Spoločnosť sa takisto snaží znížiť množstvo primárnych plastov z fosílnych zdrojov vo svojich spotrebných výrobkoch o 50 % jednak zvýšením podielu recyklovaných plastov na viac než 30 %, ako aj znížením celkového objemu obalov.

\* Vzťahuje sa na značky Vernel a Silan v Európe.

\*\* S výnimkou produktov, u ktorých môžu ich zložky alebo zvyšky negatívne ovplyvniť recyklovateľnosť alebo znečistiť toky recyklovaných materiálov.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2022 vykázala spoločnosť Henkel obrat vo výške viac než 22 mld. eur a upravený prevádzkový zisk približne vo výške 2,3 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva viac než 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com